
SI HOMINES RES omnes suas certo consilio regere possent, vel si fortuna ipsis 
prospera semper foret, nulla superstitione tenerentur. Sed quoniam eo saepe 
angustiarum rediguntur, ut consilium nullum adferre queant, et plerumque ob 
incerta fortunae bona, quae sine modo cupiunt, inter spem metumque misere 
fluctuant, ideo animum ut plurimum ad quidvis credendum pronissimum habent ; 
qui dum in dubio facili momento huc, atque illuc pellitur, et multo facilius, dum 
spe, et metu agitatus haeret, praesidens alias, jactabundus, ac tumidus. Atque haec 
neminem ignorare existimo, quamvis plerosque se ipsos ignorare credam ; nemo 
enim inter homines ita vixit, qui non viderit, plerosque in rebus prosperis, etsi 
imperitissimi sint, sapientià ita abundare, ut sibi injuriam fieri credant, si quis iis 
consilium dare velit ; in adversis autem, quo se vertant, nescire, et consilium ab 
unoquoque supplices petere, nec ullum tam ineptum tamque ad absurdum, aut 
vanum audire, quod non sequantur : Deinde levissimis etiam de causis jam 
meliora sperare, rursus deteriora timere ; si quid enim, dum in metu versantur, 
contingere vident, quod eos praeteriti alicujus boni, vel mali memores reddit, id 
exitum aut faelicem, aut infaelicem obnunciare putant, quod propterea, quamvis 
centies fallat, faustum vel infaustum omen vocant. Si quid porro insolitum magna 
cum admiratione vident, id prodigium esse credunt, quod Deorum aut summi 
Numinis iram indicat, quodque adeo hostiis, et votis non piare, nefas habent 
homines superstitioni obnoxii, et religioni adversi ; eumque ad modum infinita 
fingunt, et quasi tota natura cum ipsis insaniret, eandem miris modis 
interpretantur. Cum igitur haec ita sese habeant, tum praecipue vidimus, eos omni 
superstitionis generi addictissimos esse, qui incerta sine modo cupiunt, omnesque 
tum maxime, cum scilicet in periculis versantur, et sibi auxilio esse nequeunt, 


votis, et lachrimis muliebribus divina auxilia implorare, et rationem (quia ad vana, 


quae cupiunt, certam viam ostendere nequit) caecam appellare, humanamque 
sapientiam vanam ; et contrà imaginationis deliria, somnia, et pueriles ineptias 
divina responsa credere, imo Deum sapientes aversari, et sua decreta non menti, 
sed pecudum fibris inscripsisse, vel eadem stultos, vesanos, et aves divino afflatu, 
et instinctus praedicere. Tantum timor homines insanire facit. Causa itaque, a quà 
superstitio oritur, et fovetur, metus est. Cujus rei si quis, praeter jam dicta, 
singularia exempla scire desiderat, Alexandrum videat, qui tum demum vates a 
superstitione animi adhibere caepit, cum primum fortunam timere didicit in Pylis 
Susidis (vide Curtii lib. 5 $ 4) ; post Daruum autem victum ariolos, et vates 
consulere desit, donec iterum temporis iniquitate territus, quia Bactriani 
desecerant, et Scytae certamen lacessebant, dum ipse propter vulnus segnis 
jaceret, rursus (ut ipse Curtius lib. 7 § 7 ait) ad superstitionem humanarum 
mentium ludibria revolutus, Aristandrum, cui credulitatem suam  addixerat, 
explorare eventum rerum Sacrificiis jubet. Et ad hunc modum perplurima adferri 
possent exempla, quae quam clarissime id ipsum ostendunt, homines scilicet 
nonnisi durante metu superstitione conflictari ; eaque omnia, quae unquam vana 
religione coluerunt, nihil praeter phantasmata, animique tristis, et timidi fuisse 
deliria : et denique vates in maximis imperi angustis maxime in plebe 
regnavisse, maximeque formidolosos suis Regibus fuisse ; sed, quandoquidem 
haec apud omnes satis vulgata esse existimo, iisdem supersedeo. 

Ex hác itaque superstitionis causa clare sequitur, omnes homines naturá 
superstitioni esse obnoxios (quicquid dicant alii, qui putant, hoc inde oriri, quod 
omnes mortales confusam quandam numinis ideam habent). Sequitur deinde 
eandem variam admodum, et inconstantem debere esse, ut omnia mentis ludibria, 
et furoris impetus, et denique ipsam non nisi spe, odio, ira, et dolo defendi ; 
nimirum, quia non ex ratione, sed ex solo affectu, eoque efficacissimo oritur. 
Quam itaque facile fit, ut homines quovis superstitionis genere capiantur, tam 
difficile contra est efficere, ut in uno, eodemque perstent ; imo quia vulgus 
semper aeque miserum manet, ideo nusquam diu acquiescit, sed id tantum eidem 


maxime placet, quod novum est, quodque nondum fefellit, quae quidem 


inconstantia multorum tumultuum, et bellorum atrocium causa fuit ; nam (ut ex 
modo dictis patet, et Curtius etiam lib. 4 ca optime notavit) nihil effacius 
multitudinem regit, quam superstitio ; unde fit, ut facile specie religionis 
inducatur, nunc Reges suos tanquam Deos adorare, et rursus eosdem execrari, et 
tanquam communem generis humani pestem detestari. Hoc ergo malum ut 
vitaretur, ingens studium adhibitum est ad religionem veram, aut vanam cultu, et 
apparatu ita adornandum, ut omni momento gravior haberetur, summáque 
observantiá ab omnibus semper coleretur, quod quidem Turcis faelicissime cessit, 
qui etiam disputare nefas habent, et judicium uniuscujusque tot praejudiciis 
occupant, ut nullum in mente locum sanae rationi, ne ad dubitandum quidem, 
relinquant. 

Verum enimvero si regiminis Monarchici summum sit arcanum, ejusque 
omnino intersit, homines deceptos habere, et metum, quo retineri debent, specioso 
Religionis nomine adumbrare, ut pro servitio, tanquam pro salute pugnent, et ne 
turpe, sed maximum decus esse putent, in unius hominis jactationem sanguinem 
animamque impendere, nihil contra in libera republica excogitari, nec infaelicius 
tentari potest ; quandoquidem communi libertati omnino repugnat, liberum 
uniuscujusque judicium praejudiciis occupare, vel aliquo modo coércere ; et quod 
ad seditiones attinet, quae specie religionis concitantur, eae profecto inde tantum 
oriuntur, quod leges de rebus speculativis conduntur, et quod opiniones tanquam 
scelera pro crimine habentur, et damnantur ; quarum defensores et asseclae non 
publicae saluti, sed odio ac saevitiae adversariorum tantum immolantur. Quod si 
jure imperii non nisi facta arguerentur, et dicta impune essent, nullà juris specie 
similes seditiones ornari possent, nec controversiae in seditiones verterentur. Cum 
itaque nobis haec rara faelicitas contigerit, ut in Republica vivamus, ubi unicuique 
judicandi libertas integra, et Deum ex suo ingenio colere conceditur, et ubi nihil 
libertate charius, nec dulcius habetur, me rem non ingratam, neque inutilem 
facturum credidi, si ostenderem hanc libertatem non tantum salva pietate, et 
Reipublicae, ac pietate tolli posse : Atque hoc praecipuum est, quod in hoc 


tractatu demonstrare constitui ; ad quod apprime necesse fuit, praecipua circa 


religionem praejudicia, hoc est, antiquae servitutis vestigia indicare, tum etiam 
praejudicia circa summarum potestatum jus, quod multi procacissimáà quadam 
licentiá magna ex parte arripere, et specie religionis mutitudinis animum, 
Gentilium superstitioni adhuc obnoxium, ab iisdem avertere student, quo omnia 
iterum in servitium ruant. Haec autem quo ordine ostenduntur, paucis jam dicam ; 
sed prius causas, quae me ad scribendum impulerunt, docebo. 

Miratus saepe fui, quod homines, qui se Christianam religionem profiteri 
jactant, hoc est, amorem, gaudium, pacem, continentiam, et erga omnes fidem, 
plus quam iniquo animo certarent, et acerbissimum in invicem odium quotidie 
exercerent, ita ut facilius ex his, quam illis fides uniuscujusque noscatur ; jam 
dudum enim res eo pervenit, ut neminem fere, quisnam sit, num scilicet 
Christianus, Turca, Judaeus, vel Ethnicus, noscere possis, nisi ex corporis externo 
habitu, et cultu, vel quod hanc, aut illam Ecclesiam frequentat, vel denique, quod 
huic, aut illi opinioni addictus est, et in verba alicujus magistri jurare solet. 
Caeterum vita eadem omnibus est. Hujus igitur mali causam quaerens non 
dubitavi, quin inde ortum fuerit, quod Ecclesiae ministeria dignitates, et ejus 
officia beneficia aestimare, et pastores summo honore habere, vulgo religioni fuit 
; simul ac enim hic abusus in Ecclesia incepit, statim pessimo cuique ingens 
libido sacra officia administrandi incessit, et amor divinae religionis propagandae 
in sordidam avaritiam, et ambitionem, atque ita ipsum templum in Theatrum 
degeneravit, ubi non Ecclesiastici Doctores, sed oratores audiebantur, quorum 
nemo desiderio tenebatur populum docendi, sed eundem in admirationem sui 
rapiendi, et differentientes publice carpendi, et ea tantum docendi, quae nova ac 
insolita, quaeque vulgus maxime admiraretur ; unde profecto magnae 
contentiones, invidia, et odium, quod nulla vetustate sedare potuit, oriri 
debuerunt. Non ergo mirum, quod antiquae Religionis nihil manserit praeter ejus 
externum cultum (quo vulgus Deum magis adulari, quam adorare videtur), et 
quod fides jam nihil aliud sit, quam credulitas et praejudicia : at quae praejudicia 
? quae homines ex rationalibus brutos reddunt, utpote quae omnino impediunt, 


quominus unusquisque libero suo judicio utatur, et verum a falso dignoscat, et 


quae veluti ad lumen intellectus penitus extinguendum, datâ operá excogitata 
videntur. Pietas, proh Deus immortalis, et Religio in absurdis arcanis consistit, et 
qui rationem prorsus contemnunt, et intellectum tanquam natura corruptum 
rejiciunt, et aversantur, isti profecto, quod iniquissimum est, divinum lumen 
habere creduntur. Sane si vel luminis divini scintillam tantum haberent, non tam 
superbe insanirent, sed prudentius Deum colere discerent, et ut jam odio, amore 
contra inter reliquos excellerent ; nec tam hostili animo eos, qui cum ipsis non 
sentiunt, persequerentur, sed eorundem potius (siquidem ipsorum saluti, et non 
suae fortunae timent), misererentur. Praeterea si lumen aliquod Divinum haberent, 
id saltem ex doctrina constaret ; fateor, eos nunquam satis mirari potuisse 
Scripturae profundissima | mysteria, attamen, praeter  Aristotelicorum vel 
Platonicorum speculationes, nisi docuisse video ; atque his, ne Gentiles sectari 
viderentur, Scripturam accomodaverunt. Non satis his fuit, cum Graecis insanire, 
sed Prophetas cum iisdem deliravisse voluerunt : quod sane clare ostendit eos 
Scripturae divinitatem nec per somnium videre ; et quo impensius haec mysteria 
admirantur, eo magis ostendunt, se Scripturae non tam credere, quam assentari ; 
quod hinc etiam patet, quod plerique tanquam fundamentum supponunt (ad 
eandem scilicet intelligendum, ejusque verum sensum eruendum) ipsam ubique 
veracem, et divinam esse ; id nempe ipsum, quod ex ejusdem intellectione, et 
severo examine demum deberet constare : et quod ex ipsa, quae humanis 
figmentis minime indiget, longe melius edoceremur, in primo limine pro regula 
ipsius interpretationis statuunt. 

Cum haec ergo animo perpenderem, scilicet lumen naturale non tantum 
contemni, sed a multis tanquam impietatis fontem damnari, humana deinde 
commenta pro divinis documentis haberi, credulitatem fidem aestimari, et 
controversias Philosophorum in Ecclesiá, et in Curiá summis animorum motibus 
agitari, ac inde saevissima odia, atque dissidia, quibus homines facile in 
seditiones vertuntur, plurimaque alia, quae hic narrare nimis longum foret, oriri 
animadverterem : sedulo statui, Scripturam de novo integro et libero animo 


examinare, et nihil de eadem affirmare, nihilque. tanquam ejus doctrinam 


admittere, quod ab eadem clarissime non edocerer. Hác igitur cautione Methodum 
Sacra volumina interpretandi concinnavi, et hác instructus quaerere ante omnia 
incepi, quid esset Prophetia ? et qua ratione Deus sese Prophetis revelaverit ? et 
cur hi Deo accepti fuerint ? num scilicet propterea, quod de Deo et natura 
sublimes habuerint cogitationes ? an vero propter solam pietatem ? Postquam 
haec novi, facile determinare potui, Prophetarum authoritatem in iis tantum 
pondus habere, quae usum vitae, et veram virtutem spectant, caeterum eorum 
opiniones nos parum tangere. His cognitis quaesivi deinde, quid id fuerit, propter 
quod Hebraei Dei electi vocati fuerint ? Cum autem vidissem hoc nihil aliud 
fuisse, quam quod Deus ipsis certam mundi plagam elegerit, ubi secure, et 
commode vivere possent, hinc didici Leges Mosi a Deo revelatas nihil aliud 
fuisse, quam jura singularis Hebraeorum imperii, ac proinde easdem praeter hos 
neminem recipere debuisse ; imo nec hos etiam, nisi stante ipsorum imperio, 
iisdem teneri. Porro, ut scirem, num ex Scriptura concludi posset, humanum 
intellectum naturá corruptum esse, inquirere volui, num Religio catholica, sive lex 
divina per Prophetas et Apostolos universo humano generi revelata alia fuerit, 
quam illa, quam etiam lumen naturale docet ? et deinde num miracula contra 
naturae ordinem contigerint, et num Dei existentiam, et providentiam certius, et 
clarius doceant, quam res, quas clare et distincte per primas suas causas 
intelligimus ? Sed cum in iis, quae Scriptura expresse docet, nihil reperissem, 
quod cum intellectu non conveniret, nec quod eidem repugnaret, et praeterea 
viderem Prophetas nihil docuisse, nisi res admodum simplices, quae ab 
unoquoque facile percipi poterant, atque has eo stylo adornavisse, iisque 
rationibus confirmavisse, quibus maxime multitudinis animus ad devotionem erga 
Deum moveri posset, omnino mihi persuasi, Scripturam rationem absolute 
liberam relinquere, et nihil cum Philosophia commune habere, sed tam hanc, 
quam illam proprio suo talo niti. Ut haec autem apodictice demonstrarem, remque 
totam determinarem, ostendo, qua via Scriptura sit interpretanda, et quod tota ejus 
rerumque spiritualium cognitio ab ipsa sola, et non ab iis, quae lumine naturali 


cognoscimus, peti debeat. Hinc transeo ad ea praejudicia ostendenda, que inde 


orta sunt, quod vulgus (superstitioni addictum, et quod temporis reliquias supra 
ipsam aeternitatem amat) libros potius Scripturae, quam ipsum Dei Verbum 
adoret. Post haec ostendo Verbum Dei revelatum non esse certum quendam 
numerum librorum, sed conceptum simplicem mentis divinae Prophetis revelatae 
; scilicet Deo integro animo obedire, justitiam, et charitatem colendo. Atque hoc 
ostendo, in Scriptura doceri secundum captum, et opiniones eorum, quibus 
Prophetae, et Apostoli hoc Verbum Dei praedicare solebant ; quod ideo fecerunt, 
ut id homines sine ulla repugnantia, atque integro animo amplecterentur. 
Fundamentalibus deinde fidei ostensis, concludo denique objectum cognitionis 
revelatae nihil esse praeter obedientiam, atque adeo a naturali cognitione tam 
objecto, quam fundamentis, et mediis prorsus distinctam esse, et nihil cum hac 
commune habere, sed tam hanc, quam illam suum regnum absque ulla alterius 
repugnantia obtinere, et neutram alterutri ancillari debere. Porro quia hominum 
ingenium varium admodum est, et alius his, alius illis opinionibus melius 
acquiescit, et quod hunc ad religionem, illum ad risum movet, inde cum supra 
dictis concludo, unicuique sui judicii libertatem, et potestatem fundamenta fidei 
ex suo ingenio interpretandi relinquendam, et fidem uniuscujusque ex solis 
operibus judicandam, num pia, an impia sit ? sic ergo omnes integro, et libero 
animo Deo obedire poterunt, et sola justitia, et charitas apud omnes in pretio erit. 
Postquam his libertatem, quam lex divina revelata unicuique concedit, ostendi, ad 
alteram quaestionis partem pergo ; nempe hanc eandem libertatem salvá 
reipublicae pace, et summarum potestatum jure posse, et etiam concedi debere, 
nec posse adimi, absque magno pacis periculo, magnoque totius Reipublicae 
detrimento : ad haec autem demonstrandum a jure naturali uniuscujusque incipio ; 
quod scilicet eo usque se extendit, quo uniuscujusque cupiditas et potentia se 
extendit, et quod nemo jure naturae ex alterius ingenio vivere tenetur, sed suae 
unusquisque libertatis vindex est. Praeterea ostendo hoc jure neminem revera 
cedere, nisi qui potestatem se defendendi in alium transfert, atque eum necessario 
hoc jus naturale absolute retinere, in quem unusquisque jus suum ex proprio suo 


ingenio vivendi, simul cum potestate sese defendendi transtulit ; atque hinc 


ostendo, eos, qui summum imperium tenent, jus ad omnia, quae possunt, habere, 
solosque vindices juris, et libertatis esse, reliquos autem ex solo eorum decreto 
omnia agere debere. Verum quoniam nemo potestate suá se defendendi ita se 
privare potest, ut homo esse desinat, hinc concludo, neminem jure suo naturali 
absolute privari posse, sed suditos quaedam quasi naturae jure retinere, quae iis 
adimi non possunt sine magno imperii periculo, quaeque adeo ipsis vel tacite 
conceduntur, vel ipsi expresse cum iis, qui imperium tenent, stipulantur. His 
consideratis ad Rempublicam Hebraeorum transeo, quam, ut ostendam, quá 
ratione, et quorum decreto Religio vim juris habere incepit, et obiter etiam alia, 
quae scitu digna videbantur, satis prolixe describo. Post haec ostendo, eos, qui 
summum imperium tenent, non tantum juris civilis, sed etiam sacri vindices, et 
interpretes esse, eosque solos jus habere discernendi, quid justum, quid injustum, 
quid pium, et quid impium sit : et tandem concludo, eosdem hoc jus optime 
retinere, et imperium tuto conservare posse, si modo unicuique et sentire, quae 
velit, et, quae sentiat, dicere concedatur. 

Haec sunt, philosophe lector, quae tibi hic examinanda do, quaeque non ingrata 
fore confido ob praestantiam, et utilitatem argumenti, tam totius operis, quam 
uniuscujusque capitis ; de quibus plura adderem, sed nolo, ut haec praefatio in 
volumen crescat, praesertim quia praecipua Philosophis satis superque nota esse 
credo ; reliquis autem hunc tractatum commendare non studeo, nam nihil est, 
quod sperem, eudem iis placere aliqua ratione posse ; novi enim, quam 
pertinaciter ea praejudicia in mente inhaerent, quae pietatis specie amplexus est 
animus ; novi deinde, aeque impossibile esse vulgo superstitionem adimere, ac 
metum ; novi denique constantiam vulgi contumaciam esse, nec ratione regi, sed 
impetu rapi ad laudandum vel vituperandum. Vulgus ergo et omnes, qui cum 
vulgo iisdem affectibus conflictantur, ad haec legenda non invito, quin potius 
vellem, ut hunc librum prorsus negligant, quam eundem perverse, ut omnia 
solent, interpretando, molesti sint, et dum sibi nihil prosunt, aliis obsint, qui 
liberius philosopharentur, nisi hoc unum obstaret, quod putant rationem debere 


Theologiae ancillari ; nam his hoc opus perquam utile fore confido. 


Caeterum quoniam multis nec otium, nec animus forsan erit, omnia perlegere, 
cogor hic etiam ut in fine hujus Tractatus monere, me nihil scribere, quod non 
libentissime examini, et judicio summarum Potestatum Patriae meae subjiciam, 
nam si quid horum, quae dico, judicabunt patriis legibus repugnare, vel communi 
saluti obesse, id ego indictum volo. Scio me hominem esse, et errare potuisse ; ne 
autem errarem, sedulo curavi, et apprime, ut quicquid scriberem, legibus patriae, 


pietati, bonisque moribus omnino responderet. 


